Erediens: 10 Desember 2017. 2de Advent Sondag. Teks: Levitikus 26: Voorbereiding in God se teenwoordigheid
In Levitikus is Israel steeds by die berg Sinai rondom die tabernakel is. Geografies is Israel dus presies tussen Egipte en die Beloofde Land Kanaän. En daardeur wil Levitikus by ons inprent is dat geen kultuur, geen etnisiteit en geen grondgebied hierdie volk definieer nie. God se Woord, Sy wet oor hoe om te lewe is haar kultuur en etnisiteit en grondgebied. God se Woord is die volk se verlede, hede en toekoms is. Dit definieer haar wag op die Beloofde Land.
In Levitikus wil God sy volk voorberei om die land in te gaan en daar in die land Sy bevele te beliggaam en te leef. Sonder Levitikus het Israel se lewe voor God geen kans op oorlewing nie. Sonder Levitikus is Israel 'n rigtinglose volk wie nie weet wie hulle is nie. Levitikus vorm Israel se identiteit: sy word afgesonder om onder al die nasies as God se heilige volk te leef.
Levitikus leer nie net vir Israel geduld op pad na die Beloofde Land nie, maar maak hulle oë oop vir die waarde van hierdie belofte. Die land self mag nie vir Israel vorm nie, die Here vorm haar deur Sy Woord. Die doel wat God voor Israel gestel het is om in sy insettinge te wandel en sy gebooie te onderhou. Hierdie was die bron van haar bestaan. Levitikus keer dus dat die land self Israel se identiteit vorm, want dit is nie die doel van haar reis met God nie. God se teenwoordigheid is van belang, nie die land self nie.
Soos ons die Ou Testament verder lees hoor ons dat Israel dit op die harde manier sou leer en God hulle in ballingskap laat wegvoer het deur hulle vyande. Daar in die vreemde, buite die Beloofde Land, sou God deur sy profeet Esegiël weer die volk leer dat Hy nie die land nodig het om by hulle teenwoordig te wees nie. En baie jare later sou Jesus self die volk leer dat God nie meer 'n tempel nodig het om by sy kerk teenwoordig te wees nie. Die liggaam van Christus, deur die krag van die Heilige Gees, sou God se wil, sy bevele, beliggaam.
Mag jy ook die teenwoordigheid van God deur Sy Woord en Gees vanoggend beleef en dit beliggaam in jou lewe.